Limpopo-leeuslagtings: ‘Moetie dalk vir kriminele’Argieffoto: popista.com Die vlaag leeuslagtings in Limpopo die afgelope week, hou moontlik verband met die plaaslike moetie-mark, wat onder meer vir bemagtiging of kriminele elemente aangewend kan word. Prof. Ray Jansen, medeprofessor in ekologie aan die Tshwane Universiteit van Tegnologie (TUT) en navorser by die Nasionale Dieretuin, het Woensdag aan Maroela Media gesê hy is byna seker ŉ sindikaat is vir die onlangse voorvalle verantwoordelik. Hy meen dit hou heel moontlik verband met moetie eerder as die Asiese swartmark. “Groot katte word as baie kragtige moetie beskou en word al lank algemeen gebruik in tradisionele medisyne wat tradisionele genesers, sangomas en oudstes in landelike stamme in Suid-Afrika, Zimbabwe en Mosambiek voorberei,” het Jansen gesê. Volgens Jansen glo gebruikers die moetie maak hulle magtiger as ander mense. Hulle dra die katte se tande, skedel, kloue, pote, stukke van die skedel en velle. “Die Asiese swartmark sal eerder organe, bene, vleis en ander dele stroop om te eet. As mens na die onlangse voorvalle kyk, is hierdie dele van die karkasse nie gestroop nie en daarom is die kans groter dat dit vir moetie gebruik word,” het hy verduidelik. Die leeus is vermoedelik met die dodelike Temik vergiftig voordat die koppe en pote verwyder is. Jansen het gesê die gif hou nie ŉ gevaar vir moetie-gebruikers in nie, aangesien die dele wat verwyder is, nie geëet gaan word nie. “Die dele word verkoop om gedra te word of om die nek te hang. Die gebruikers glo dit maak hulle kragtiger en dat dit bose geeste afweer. Hulle word oortuig dat hulle onkeerbaar is – onkeerbaar vir die polisie of enige elektriese heining of wapens.” Hy meen daarom wend van die gebruikers die “bemagtiging” aan vir misdade soos onder andere plaasaanvalle of renosterstropery. Hy het gesê die kleur van die leeu speel nie juis ŉ faktor nie, hoewel albino-diere ŉ groter moetiewaarde het as gewone diere. Jansen het bygevoeg dit vat lank om mense, wat in moetie glo, te oortuig dit werk nie. “ŉ Mens kan ongelukkig nie mense se jarelange geloof oornag verander nie. Dit neem baie tyd, opvoeding en hulpmiddels,” het hy gesê. Maroela Media het vroeër berig altesaam vyf leeus is die afgelope week in Limpopo alleen vir hul liggaamsdele doodgemaak. Lees meer hier.